O. Nachtmannová, poslankyňa: (2008-04-02):
Najviac rezonovala vo vystúpeniach najmä opozičných poslancov problematika § 13 predloženého návrhu zákona, teda problematika učebníc. Veľmi ostro to vyjadril pán poslanec Fronc, ktorý vystupoval, škoda, že tu nie je, a je, ako prvý v rozprave. „Neboli,“ citujem, „neboli“, ja som vtedy povedala „viazaní učebnicou“, aby učitelia neboli viazaní, vy ste ma opravili, že ste povedali zviazaní, dobre, opravujem, a plánmi a aby učitelia vyberali, čo a ako budú učiť. Ja už som včera vo faktickej poznámke povedala, že toto by znamenalo chaos v školstve. Včera sme schválili zákon o službách v zamestnanosti. Keď si to spätne premietneme, vieme, že tam bola podpora toho, aby ľudia mohli cestovať za prácou, aby sa mohli presťahovať za prácou. Je to zákon, ktorý napomôže migráciu a čo bude s deťmi týchto ľudí, ak by sa v každej škole učilo niečo iné a z iných učebníc? Vôbec, predstavme si tú situáciu, k čomu by došlo, keby učitelia učili, čo chcú učiť a z čoho budú učiť. Ja si trošku tuná pomôžem, čím argumentovala pani poslankyňa Rosová pri výučbe angličtiny, teda aby bola povinná. Hovorila, že čo keď sa rodičia presťahujú a v tej škole nebude ten jazyk, čo sa dieťa predtým učilo a bude musieť začať iný jazyk. A dajme to do širšieho kontextu. Takže štátna ingerencia, ktorú pán poslanec Fronc kritizoval, aj viacerí kritizovali, je určite nevyhnutná. Dobre to rozobrala pani podpredsedníčka parlamentu pani Belousovová. Takže ja už sa tejto otázke venovať nebudem. Čo sa týka kritizovania nedostatku slobody. Máme národné kurikulum, teda ten štátny vzdelávací program, ten rámec, ktorý všetky deti musia obsiahnuť a nato je postavený školský vzdelávací program, ktorý bude profilovať danú školu. Nie je tuná dostatočná základňa pre slobodu tej ktorej školy? Osobne si myslím, že je to vyvážené a toto pomôže uvoľniť ruky učiteľom, rodičom. To, k čomu vyzýval pán poslanec Devínsky. Bolo tu takisto spomenuté ústami pána poslanca Andruskó, že zákon bol vytvorený mechanickým zlepením starých častí zákonov, vyhlášok. S týmto by som si tiež dovolila nesúhlasiť. Samozrejme, že ten zákon nevznikol vo vákuu, že sa na niečom postavil, ale na niečom, čo existovalo, čo bolo dobré. Ale ja som vo svojom úvodnom vystúpení spomenula viacero nových vecí, ktoré sa do zákona vkladajú. Zriadenie Národného ústavu certifikovaných meraní vzdelávania, toto dám ako taký ozaj veľmi pozitívny prvok. Ja som ilustrovala, že pri zisťovaní hodnotení výsledkov vzdelávania systémom národných meraní je toto jedna zo základných charakteristík vynikajúcich výsledkov v PISE. Takže sú tu iba staré veci? To, čo bolo dobré, samozrejme, zostalo staré. To, čo posúva školstvo vpred, vložilo sa nové. Školský register, zriadenie kurikulárnej rady ako odborného iniciačno-poradného orgánu ministra. Takže určite s týmto tvrdením nesúhlasím. Na záver by som sa vyjadrila k tomu, že učitelia sú hnaní, nechcem teda použiť tú metaforu, ktorú použila pani poslankyňa Rosová, nie je to tak. Pani poslankyňa Smolková citovala riaditeľov stredných odborných škôl, ktorí vyjadrovali spokojnosť s tým, že sa konečne prijíma školský zákon. Títo riaditelia tvrdili, že nemajú s tým problémy. Rovnako ja mám svoje osobné odozvy od učiteľov, ktorí vôbec nemajú obavy pred týmto. Veď predsa, ešte raz to opakujem, tento zákon nevznikal v nejakej jame, veď sa nad reformou školstva pracuje už ozaj dlhé roky. A po nástupe tejto vlády od samého začiatku sa vláda týmto problémom zaoberala. Teda už v júli 2006 minister školstva prezentoval dvanásť priorít, ktorým sa chce venovať a vzápätí sa na všetkých týchto prioritách začalo pracovať. A jedna z tých priorít bola reforma regionálneho školstva. Čiže nezavádzajme verejnosť  tým, že je to urýchlené. Vôbec to nie je urýchlené. Nieže je, ako povedal pán poslanec Rafaj, o päť minút dvanásť, ale ja sa obávam, že už je ten čas posunutý ešte ďalej. Jedna pani učiteľka mi poslala – jednu vetu vytrhnem z kontextu. „Dlho odkladané problémy sa stanú veľkou rozbuškou.“ Takže skutočne toto je dlho odkladaný problém. Je najvyšší čas prijať kvalitný školský zákon. Ďakujem pekne. (Potlesk.)